# **Mednarodno sodelovanje**

# **Uvod**

Soočanje s svetovnimi izzivi podnebnih sprememb, izgube biotske raznovrstnosti in biološke varnosti, onesnaževanja zraka in vode ter ravnanja z odpadki zahteva resnično zavezanost in učinkovito ukrepanje ne samo na nacionalni ravni, pač pa predvsem sodelovanje med državami in ukrepanje na regionalni, EU ter širši mednarodni ravni.

EU ima na globalni ravni vodilno vlogo na področju varovanja okolja ter ukrepanja na področju podnebnih sprememb in je zavezana spodbujanju trajnostnega razvoja po vsem svetu. Tako EU, kot njene države članice so aktivne udeleženke pri pripravi in ​​izvajanju večstranskih okoljskih sporazumov in drugih okoljskih procesov ter pobud, zlasti v okviru Programa Združenih narodov za okolje (UNEP) ter Ekonomske komisije ZN za okolje (UNECE). Slovenija igra vidno vlogo tudi v okviru bilateralnih komisij in sporazumov ter regionalnih in makro-regionalnih procesov, zlasti v okviru Jadransko-Jonske makro-regionalne strategije EUSAIR, kjer vodi steber okolje. Republika Slovenija s svojimi aktivnostmi dejavno sodeluje v mednarodnih organizacijah, v nekaterih tudi z aktivno vlogo predstavnikov v njihovih organih in delovnih telesih.

V času predsedovanja Slovenije v drugi polovici 2021 je predvidena izredno intenzivna mednarodna aktivnost in s številnimi mednarodnimi zasedanji. Zaradi pandemije Covid-19 se je večina za leto 2020 napovedanih mednarodnih dogodkov zamaknila v čas slovenskega predsedovanja Svetu EU. Na področju okolja se pričakuje več kot 15 večjih mednarodnih dogodkov, med drugim 9 zasedanj konferenc pogodbenic, med njimi dve najbolj zahtevni in obsežni zasedanji pogodbenic Okvirne konvencije o podnebnih spremembah, novembra 2021, v Glasgowu, UK in Konvencije ZN o biološki raznovrstnosti, oktobra 2021, v Kunmingu, na Kitajskem. Obe zasedanji bosta zaradi mednarodnih pogajanj za dosego novih ciljev do 2030 na globalnih ravni izredno politično odmevni, predstavljata pa tudi velik izziv tako z vsebinskega, logističnega kot tudi finančnega vidika.

# **Stanje in trendi**

Pregled posameznih ključnih okoljskih mednarodnih sporazumov v luči predsedovanja Slovenije Svetu EU.

**Program Združenih narodov za okolje - UNEP**

Program **Združenih narodov za okolje** (UNEP) je vodila globalna organizacija, ki usmerja globalno okoljsko agendo ter spodbuja skladno izvajanje okoljske dimenzije trajnostnega razvoja v sistemu Združenih narodov. Poslanstvo programa je spodbujati partnerstvo pri skrbi za okolje z upoštevanjem globalnih, regionalnih in nacionalnih okoljskih vidikov in krepitvijo upravljanja okolja.

V obdobju med leti 2017 – 2021 je so bila osrednja področja ukrepanja namenjena: podnebnim spremembam, spopadanju z nesrečami in konflikti, upravljanju ekosistemov, okoljskemu upravljanju, kemikalijam in odpadkom, učinkoviti rabi virov ter pregledu upravljanja okolja. Program UNEP tesno sodeluje z institucijami EU in njenimi državami članicami, pri čemer spodbuja politični dialog kot tudi programsko sodelovanje s projekti, aktualnimi zlasti za posamezne regije Evrope.

S podporo različnim znanstvenim telesom je program med drugim omogočil pripravo številnih poročil in priporočil, kot so: Poročilo o vrzelih pri emisijah toplogrednih plinov (Emissions Gap Report), Letni globalni okoljski pregled stanja okolja (Global Environmental Outlook) , Globalno poročilo o upravljanju s kemikalijami (Global Chemical Outlook), Okoljska zakonodajna pravila (Environmental Rule of Law), Poročilo o vrzelih v proizvodnji (Production Gap Report) in številna druga. Vsa poročila in druge aktivnosti programa so dostopne preko spletne strani UNEP.org.

## Okvirna konvencija Združenih narodov o spremembi okolja (UNFCCC)

Okvirna konvencija Združenih narodov o spremembi podnebja (UNFCCC) je krovna mednarodna pogodba s področja podnebnih sprememb in je stopila v veljavo leta 1994. Njen glavni namen je doseči ustalitev koncentracije toplogrednih plinov v ozračju na takšni ravni, ki bo preprečila nevarno antropogeno poseganje v podnebni sistem. Leta 2016 je bil v okviru Konvencije v Parizu sprejet Pariški sporazum, katerega cilj je okrepiti globalni odziv na nevarnost, ki človeštvu in planetu grozi zaradi segrevanja globalnega ozračja.

Novembra 2021 bo v Glasgowu, pod predsedstvom Združenega kraljestva in v partnerstvu z Italijo, potekalo 26. zasedanje Konference pogodbenic (COP26). Na zasedanju se bodo nadaljevala mednarodna pogajanja za uveljavitev mednarodnih ogljičnih trgov (6. člen), skupnih časovnih okvirjev ter zahtevanih preglednic in načinov poročanja in s tem dokončanje Knjige pravil (Rulebook) za izvajanje Pariškega sporazuma. Pričele se bodo priprave na kolektivni pregled izvajanja Pariškega sporazuma, ocena skupnega napredka pri doseganju njegovega namena in uresničevanju njegovih dolgoročnih ciljev (t.i. global stocktake oz. pregled stanja na globalni ravni). Prav tako bo potekal pregled realizacije mednarodnih zavez glede povečanja financiranja in začetek pogajanj za določitev novega finančnega cilja do leta 2025. Pomembno področje bo tudi prilagajanje na podnebne spremembe in s tem povezane entitetete (Varšavski mehanizem za izgube in škode).

Uspeh konference je odvisen od sprejetja ambicioznih ciljev za zmanjšanje emisij toplogrednih plinov vseh pogodbenic UNFCCC, ki bodo na liniji za dosego ničelnih emisijah toplogrednih plinov najkasneje do leta 2050 in v okviru dolgoročne ohranitve cilja 2 oz. 1,5 stopinje C Pariškega sporazuma.

Slovenija bo v času letošnje podnebne konference COP26 v vlogi predsedujoče Svetu EU zastopala EU in se v imenu EU pogajala za dosego preboja na področju krepitve ambicije na področju blaženja in prilagajanja, kot tudi dokončanja Knjige pravil za izvajanje Pariškega sporazuma.

## Konvencija Združenih narodov o biološki raznovrstnosti (UNCBD)

Konvencija ZN o biološki raznovrstnosti (1992) predstavlja svetovni odziv na izgubljanje biotske raznovrstnosti, temelj za njeno ohranjanje in dogovor kako zaustaviti in spremeniti te procese. Krovna mednarodna pogodba je bila sprejeta s ciljem ohranitve biološke raznovrstnosti (tj. pestrosti živih bitij na Zemlji), trajnostne rabe sestavin biološke raznovrstnosti in pravične ter nepristranske delitve koristi, nastalih pri izkoriščanju genskih virov.

Cilj konference je sprejetje svetovnih ciljev biotske raznovrstnosti za dosego ključnih sprememb, ki bodo zaustavile upadanje biotske raznovrstnosti do 2030 ter omogočile njeno obnovo do leta 2050 za dobrobit planeta in ljudi (pod imenom post-2020 Global Biodiversity Framework). Naslednje, 15. zasedanje (COP15) bo predvidoma potekalov Kunmingu na Kitajskem. Gre za najpomembnejše zasedanje na tem področju v zadnjih 10. letih, zato Kitajska kot gostiteljica načrtuje Vrh voditeljev držav ter v zaključku zasedanja pogajanja na ministrski ravni EU si v tem okviru prizadeva za sprejetje ambicioznega Svetovnega okvira biotske raznovrstnosti po letu 2020. Na EU ravni pa sledi cilju zmanjšanja upadanja biotske raznovrstnosti z ukrepi za obnovo ekosistemov in z drugimi ukrepi iz Strategije EU za biotsko raznovrstnost do 2030. Osnovni del ciljev določa obseg in aktivnosti za ohranjanje biotske raznovrstnosti, nadaljnje skupine ciljev pa ponoven preobrat iz netrajnostne v trajnostno rabo (kmetijsko, ribiško, gozdarsko, rabo prostora), skrb za ohranjanje storitev, ki jih človeštvu nudi ohranjena biotska raznovrstnost (npr. opraševanje rastlin za našo hrano, čiščenje vode in zraka, skladiščenje ogljika, prostor za sprostitev in rekreacijo), pravično delitev koristi, ki izhajajo iz nje (npr. določena zdravila). Izguba biotske raznovrstnosti in z njo povezana slabitev odpornosti ekosistemov sta, poleg globalnega segrevanja, med največjimi grožnjami, s katerimi se bo človeštvo soočalo v naslednjem desetletju, z večjimi gospodarskimi izgubami zaradi obsežnih gozdnih požarov, poplav in drugih nesreč ter izguba potencialnih novih genskih virov, na primer za razvoj zdravil, bolje prilagojenih sort kmetijskih rastlin in živalskih pasem ter drugih proizvodov.

Slovenija si bo v času predsedovanja Svetu EU prizadevala za uspešno zastopanje in pogajanje v imenu EU za sprejetje ambicioznega Svetovnega okvira biotske raznovrstnosti po letu 2020.

## UNECE Konvencija o varstvu in rabi čezmejnih vodotokov in mednarodnih jezer

Cilj Konvencije ZN o varstvu in rabi čezmejnih vodotokov in mednarodnih jezer (t.i. Vodna konvencija, 1992) je varovati in zagotavljati količino in kakovost voda ter trajnostno rabo čezmejnih vodnih virov, preprečevati, nadzorovati in zmanjševati čezmejne vplive ter zagotavljati razumno in pravično rabo vode z razvijanjem in promoviranjem čezmejnega in mednarodnega sodelovanja. Temelji na načelu enakosti in recipročnosti, zato zagovarja pravice in opredeljuje obveznosti tako gorvodnih kot dolvodnih držav. Spodbuja nastanek bilateralnih in multilateralnih sporazumov na področju upravljanja voda in je ključno orodje za realizacijo Cilja 6 Agende 2030.

Konvencija je edinstven pravno zavezujoč mednarodni instrument, ki promovira celostno upravljanje čezmejnih površinskih in podzemnih voda. Z učinkovitimi mehanizmi za implementacijo in s komponento razvojnega sodelovanja prispeva h krepitvi politične volje, zaupanja in medsebojnega razumevanja med državami in ostalimi partnerji pri reševanju vprašanj v povezavi z upravljanjem čezmejnih porečij po vsem svetu.

Delo konvencije je organizirano v delovnih skupinah, v katerih RS sodeluje od leta 2017 in so v zadnjem obdobju predmet intenzivnega prilagajanja delovanja novim globalnim izzivom, predvsem prekomerne rabe in onesnaževanja voda, podnebnih sprememb, naraščanja prebivalstva ter globalizacije, pa tudi prepoznanih političnih neravnotežij in vojnih stanj velikih razsežnosti v mednarodnem prostoru.

Na področju čezmejnega celostnega upravljanja voda konvencija dodatno prispeva k čezmejnim aktivnostim, ki jih Slovenija uspešno izvaja na bilateralni ravni (dvostranske komisije za vodno gospodarstvo s sosednjimi državami), sub-regionalni ravni (ISRBC) in regionalni ravni (ICPDR).

Vodna konvencija se srečuje na zasedanju pogodbenic vsake tri leta. Letošnje deveto zasedanje pogodbenic bo potekalo v času predsedovanja Slovenije Svetu EU, kjer bo Slovenija zastopala EU.

## Konvencije o varstvu morskega okolja in obalne regije Sredozemlja (Barcelonska konvencija)

Barcelonska konvencija (1976) in njenih sedem protokolov, sprejetih v okviru Sredozemskega akcijskega načrta (MAP), predstavlja glavni regionalni pravno zavezujoči večstranski okoljski sporazum za Sredozemlje.

Cilj konvencije je preprečevanje in zmanjšanje onesnaževanja z ladij, letal in kopenskih virov v Sredozemskem morju, saj so se pogodbenice zavezale, da bodo sprejele ustrezne ukrepe za preprečevanje, zmanjšanje in v največji možni meri, odpravo onesnaževanja sredozemskega morskega območja ter zaščito, varstvo in krepitev morskega okolja. Hkrati so se pogodbenice zavezale k pripravi akcijskega načrta za izvajanje varstva morskega okolja in naravnih virov Sredozemlja.

22. zasedanje Barcelonske konvencije bo potekalo decembra 2021 v Turčiji v času slovenskega predsedovanja Svetu EU, v okviru katerega si bo Slovenija kot pomorska država prizadevala za zagotavljanje trajnostnega razvoja ter zdravega obalnega in morskega okolja, med drugim tudi za napredek pri prizadevanjih za razglasitev mediteranskega območja SECA (Mediterranean Sulphur Emission Control Area (Med SECA), ki naj bi bilo preko Svetovne pomorske organizacije (IMO) vzpostavljeno najkasneje do leta 2024.

Mednarodna komisija za kitolov – IWC

Mednarodna konvencijo o ureditvi kitolova ureja ohranjanje kitov in upravljanje z njihovimi populacijami, organ odločanja pa je Mednarodna komisija za kitolov (IWC). Vloga Komisije se je od njene ustanovitve leta 1946 razširila. Poleg urejanja kitolova današnji IWC deluje tudi pri reševanju številnih izzivov ohranjanja kitov in delfinov, vključno s prilovom in zapletanjem v odvržene vrvi in mreže, podvodnim hrupom, onesnaževanjem in odpadki, trki med kiti in ladjami ter trajnostnim opazovanjem kitov. Komisiji od leta 2018 dalje predseduje Slovenija. Slovenija kot država z ohranjeno in izstopajoče veliko biotsko raznovrstnostjo aktivno sodeluje v mednarodnih prizadevanjih za varstvo ogroženih živali in rastlin. Predsedovanje IWC obsega predvsem skrb za normalno delovanje Sekretariata ter Komisije do naslednjega rednega zasedanja omenjene Komisije.

## Baselska konvencija

Baselska konvencija o nadzoru prehoda nevarnih odpadkov preko meja in njihovega odstranjevanja (1992) je ključni mednarodni sporazum na področju odpadkov s ciljem zaščititi zdravje ljudi in okolje pred nevarnimi učinki nastajanja, prehoda preko meja ter ravnanja z nevarnimi in drugimi odpadki.

EU in njene države članice imajo pri doseganju nadzora prehodov nevarnih odpadkov preko meja in njihovega odstranjevanja ključno vlogo. Tako so nekateri glavni izidi zadnjega zasedanja vključevali spremembe prilog Baselske konvencije, ki vključujejo plastične odpadke in zagotovitev pridelave in odstranjevanja odpadkov na okolju varen način, ustanovitev partnerstva za plastične odpadke, posodobitev tehničnih smernic o čezmejnem gibanju električnih in elektronskih odpadkov ter rabljene električne in elektronske opreme, ki veljajo za najbolj nevarne odpadke.

Petnajsto zasedanje pogodbenic Baselske konvencije bo sicer potekalo v času predsedovanja Slovenije Svetu EU v juliju 2021, vendar zaradi pandemije Covid 19 v virtualni obliki.

## Aarhuška konvencija in PRTR protokol

Konvencija UNECE o dostopu do informacij, udeležbi javnosti pri odločanju in dostopu do pravnega varstva v okoljskih zadevah (1998) je bila sprejeta na ministrski konferenci v okviru procesa "Okolje za Evropo". Skupaj s protokolom o registrih izpustov in prenosov onesnaževal (PRTR) varuje pravico vsakega človeka do življenja v okolju, ki ustreza njegovemu zdravju in dobremu počutju.  Naslednje srečanje pogodbenic bo potekalo v času slovenskega predsedovanja oktobra 2021.

Zagotavljanje prostega dostopa javnosti do podatkov o izpustih in prenosih onesnaževal je v okviru Arhuške konvencije določeno v Protokolu o registrih izpustov in prenosov onesnaževal (2003). Slovenija nima vzpostavljenega lastnega nacionalnega registra izpustov in prenosov onesnaževal, pač pa so informacije o emisijah in prenosih onesnaževal slovenskih podjetij javnosti na voljo v okviru Evropskega registra PRTR, vzpostavljenega na podlagi evropske Uredbe E-PRTR.

Države podpisnice Protokola PRTR se dogovarjajo v smeri razširitve nabora industrijskih onesnaževal in znižanje pragov obvezujočih za poročanje o emisijah in prenosih onesnaževal. Taka širitev nabora bi javnosti omogočila dostop do podatkov o izpustih in prenosih onesnaževal v še večjem obsegu.

## Konvencija o onesnaževanju zraka na velike razdalje preko meja

Konvencija o onesnaževanju zraka na velike razdalje preko meja (1979) zavezuje njene pogodbenice k sodelovanju pri omejevanju, postopnem preprečevanju in zmanjšanju njihovih emisij onesnaževal zraka ter vzpostavlja sistem sodelovanja med državami s ciljem zaščititi zdravje in okolje.

Skupno je bilo skladno s Konvencijo razvitih 8 ločenih protokolov (o dolgoročnem financiranju [programa sodelovanja pri spremljanju in ocenjevanju onesnaževanja zraka na velike razdalje;](https://eur-lex.europa.eu/legal-content/SL/AUTO/?uri=celex:31986D0277) o [zmanjševanju emisij žvepla ali njihovih čezmejnih tokov](https://eur-lex.europa.eu/legal-content/SL/AUTO/?uri=celex:21998A1203%2802%29); o [nadzoru nad emisijami dušikovih oksidov (NOx) ali njihovih čezmejnih tokov](https://eur-lex.europa.eu/legal-content/SL/AUTO/?uri=celex:21993A0621%2801%29); o [nadzoru emisij hlapnih organskih snovi ali njihovih čezmejnih tokovih](http://www.unece.org/fileadmin/DAM/env/lrtap/full%20text/1991.VOC.e.pdf); o [nadaljnjem zmanjšanju emisij žvepla](https://eur-lex.europa.eu/legal-content/SL/AUTO/?uri=celex:21998A1203%2802%29); o [težkih kovinah](https://eur-lex.europa.eu/legal-content/SL/AUTO/?uri=celex:22001A0517%2801%29); o [obstojnih organskih onesnaževalih](https://eur-lex.europa.eu/legal-content/SL/AUTO/?uri=celex:22004A0319%2801%29); o [zmanjšanju zakisljevanja, evtrofikacije in prizemnega ozona](https://eur-lex.europa.eu/legal-content/SL/AUTO/?uri=celex:22003A0717%2801%29)).

Države pogodbenice so se zavezale k pripravi in izvajanju ustreznih politik in strategij, zlasti pa sistemov za spremljanje kakovosti zraka, izvajanju usklajenih raziskav ter razumevanja učinkov onesnaženega zraka na zdravje in okolje, ter zmanjšanje emisij glavnih onesnaževal zraka.

V okviru prednostnih nalog je krepitev pomena konvencije in skladnost pogodbenic s tremi ključnimi protokoli o težkih kovinah, obstojnih organskih onesnaževalih ter o [zmanjšanju zakisljevanja, evtrofikacije in prizemnega ozona](https://eur-lex.europa.eu/legal-content/SL/AUTO/?uri=celex:22003A0717%2801%29).

## Konvencija o dezertifikaciji

Konvencijo Združenih narodov o boju proti dezertifikaciji v tistih državah, ki doživljajo hudo sušo in/ali dezertifikacijo, zlasti v Afriki (UNCCD, 1992) je Slovenija ratificirala junija 2001. Konvencija UNCCD ima sicer močno izražen mednarodno politični značaj, predvsem v smislu solidarnosti do neposredno prizadetih držav.

Slovenija se je opredelila kot prizadeta država severnega Sredozemlja in kot prizadeta država srednje in vzhodne Evrope, v okviru katere je tudi zelo aktivna. Agencija RS za okolje gosti Center za upravljanje suše v jugovzhodni Evropi (DMCSEE), ki je strokovni projekt sodelovanja Svetovne meteorološke organizacije in držav južne in vzhodne Evrope ter ima izrazito regijski značaj.